Omnibus presentes litteras inspecturis, officialis Autiss. salutem in Domino. Noveritis quod in nostra presencia constitutus nobilis vir Guido de Melligniaco, miles, devotione pia motus pro monasterio monialium de Insulis et monialibus ejusdem monasterii, et precipue pro necessitatibus Johanne, filie sue, monialis ejusdem monasterii, relevandis, dat et concedit donatione facta inter vivos pura et irrevocabili ac imperpetuum valitura, monialibus dicti monasterii, quatuor libras tur. annui redditus ab ipsis monialibus imperpetuum habendas, singulis annis, et percipiendas in decem sextariis frumenti annui redditus quas idem miles habere dicitur super prepositura de Bena, super furnis et super boscis dicte ville, tali modo quod dicte quatuor libre, singulis annis, quamdiu vixerit dicta Johanna filia dictis militis, in proprios usus et necessitates dicte Johanne totaliter convertentur, et post decessum dicte Johanne, abbatissa et conventus dicti monasterii de dictis quatuor libris suam poterunt facere voluntatem. Et fiet dictis monialibus et dicte Johanne solucio dictarum quatuor librarum a dicto Guidone, et ab eo causam habentibus, in dictis decem sextariis frumenti, in festo Purificationis Beate-Marie Virginis, annuatim; pro quibus quatuor libris sic solvendis idem Guido dictis decem sextariis frumenti specialiter obligavit et manere vult in perpetuum obligatos, etc... et obligat ad solvendum et reddendum dictis monialibus, vel eorum mandato, quadraginta libras tur. pro quatuor libris annui redditus emendis, et tam in usus supradicte monialis quam in usus dicti monasterii convertendis; et quantum ad hoc dictus miles juridictioni curie Autiss., ubicunque eat aut maneat, se subjecit. In cujus rei testimonium, presentibus litteris sigillum curie Autiss. duximus apponendum. Datum, anno Domini Mº CCº octogesimo-quinto, die martis post Ascensionem Domini.